**Summan tuulivoimapuisto** on Kymenlaaksossa Haminan Summassa sijaitseva tuulivoimapuisto, jossa toimii enää kaksi tuulivoimalaitosta. Niiden kokonaiskapasiteetti on 6,0 megawattia. Tuulivoimapuiston on rakentanut Haminan Energia ja sitä operoi, mutta sen omistaa ranskalainen Ardian.

Yleistä
-------

Summan teollisuusalueella on aikoinaan hetken ajan sijainnut yksi Suomen suurimpia tuulivoimapuistoja. Kuudesta sinne rakennetusta tuulivoimalaitoksesta on jäljellä kaksi. Ne sijaitsevat Hillossa satamalaiturin reunalla. Koirakarin voimala sijaitsee laiturin pohjoispäässä ja Hailikarin voimala sen eteläpäässä. Voimaloiden välimatka on 750 metriä.

Tuulivoimalaitokset ovat saksalaisen Enerconin valmistamaa E101/3000-mallia, jonka napakorkeus on 135 metriä, tuuliturbiinin halkaisija 101 metriä, ja jonka kapasiteetti on 3,0 megawattia. Yhden siiven paino on 17 000 kilogrammaa.

Historiaa
---------

Summan tuulivoimapuiston rakentamiseen johtaneista valinnoista osa johtuu Winwindistä, jonka kokoonpanotehdas saatiin Haminaan. Haminan kaupunki tuki tehtaan alkutaivalta voimakkaasti ja seurasi myös Winwindin vaiheita lähelle sen konkurssia, joka tapahtui vuonna 2013. Haminan kaupungin omistama Haminan Energia Oy osti Summan teollisuusalueelle neljä Winwindin tuulivoimalaitosta ja Pohjois-Suomeen toiset neljä tuulivoimalaa, mutta se ehti lopettaa yhtiön kanssa tekemänsä yhteistyön ennen lisävoimalaitoksien hankkimista Summan tuulipuistoon.

### Summa I

Haminan Energia Oy rakensi Summan teollisuusalueen tuulipuistoa kahdessa vaiheessa. Rakennusvaiheita kutsuttiin alkuaikoina nimillä Summa I ja Summa II. Ensimmäisen vaiheen suunnitelmassa vuonna 2009 yksi tuulivoimaloista sijaitsi liian lähellä Googlen datakeskusta ja uudessa, sille vesitornin luona osoitetussa, paikassa se oli sataman toimintojen tiellä. Rakennusvaihe I käynnistyi toukokuussa 2010  ja päättyi elokuussa. Kolme voimalaitosta pystytettiin Summan paperitehtaan tontille, jossa aloitteli toimintaansa Googlen palvelinkeskus, ja yksi voimalaitos Paksuniemen rantaan. Voimalaitosten tornit oli valmistettu puoliksi betonista ja puoliksi teräsputkesta, eli tornit olivat niin sanottua hybridimallia. Silloin käynnistyi neljä kolmen megawatin voimalaitosta, jotka olivat suomalaisen Winwindin valmistamia. Tuulivoimalat olivat Winwind WWD-3-mallia, jonka napakorkeus on 100 metriä, tuuliturbiinin halkaisija 100 metriä, ja jonka kapasiteetti on 3,0 megawattia. Tuulivoimapuiston kokonaiskapasiteetiksi tuli siten 12 megawattia, mikä teki siitä hetkeksi Kemin Ajoksen (15 megawattia) jälkeen Suomen toiseksi suurimman.

Ne tunnetaan VTT:n tuulivoiman tuotantotilastoissa tunnuksista *Summa 1–4*. Haminassa voimaloille äänestettiin tunnuksien lisäksi tunnettujen haminalaisten nimiä. Puhdistamon viereen pystytetty *Summa 1* sai nimen *Hugo* kuuluisan taidemaalarin Hugo Simbergin mukaan, Ruskiosniemeen pystytetty *Summa 4* sai nimekseen *Ester* elokuvanäyttelijän Ester Toivosen mukaan, toinen Ruskiosniemeen pystytetty *Summa 2* sai nimen *Elli* näyttelijä Elli Tompurin mukaan, ja Paksuniemeen pystytetty *Summa 3* nimettiin *Vepaksi* Veikko Lavin mukaan.

Winwindin tuulivoimaloiden teknisessä laadussa oli tiettyjä heikkouksia, jotka näkyivät esimerkiksi voimaloiden seisokkeina. Yhdestä Summan voimalaitoksen vaihdelaatikosta löytyi kulumia ja se päätettiin vaihtaa vuonna 2014. Tammikuussa 2017 syttyi Paksuniemen tuulivoimalassa (*Summa 3*) ylikuumenneesta jarrusta alkuunsa saanut tulipalo, joka tuhosi voimalaitoksen käyttökelvottomaksi. Palolaitokselle ei ollut valmiuksia sammuttaa 100 metrin korkeudessa ollutta tulipaloa. Vuonna 2004 on vastaavanlainen tulipalo sattunut Uudenkaupungin yhdessä tuulivoimalassa. Pian tulipalon jälkeen putosi yksi voimalan kolmesta siivestä maahan. Siipi painaa 15 000 kilogrammaa. Tuulivoimalaitos purettiin räjäyttämällä, jotta kulku Matinsaaren venesatamaan olisi keväällä taas turvallista.

### Summa II

Rakennusvaihe II voidaan tulkita kuuluvan samaan tuulivoimapuistoon vaiheen I kanssa kuten tässä yhteydessä tehdään. Kun tuulipuiston ensimmäiset tuulivoimalat käynnistettiin, alkoi Haminan Energian selvitystyö, aluksi kuuden lisävoimalan, ja myöhemmin neljän lisävoimalan, sijoituspaikoista.

Winwind ehti kuitenkin mennä vuonna 2013 konkurssiin, joten voimalat hankittiin Saksasta. Ne pystytettiin elokuussa 2015 ja käynnistettiin hieman myöhemmin. Nämä tuulivoimalaitokset ovat Enerconin valmistamia ja yhteiskapasiteetiltaan 6 megawattia. Summan tuulipuistossa oli vuodesta 2015 vuoteen 2017 yhteensä 18 megawatin edestä tuulivoimaa. Kun *Summa 3* tuhoutui tulipalossa vuonna 2017, jäi tuulipuistoon vielä tuottamaan 15 megawattia tuulivoimaa vuoteen 2023 asti.

Itä- ja Kaakkois-Suomen tuulivoimarakentaminen joutui tuohon aikaan vaikeuksiin puolustusvoimien kielteisen kannan vuoksi. Tuulivoimaloiden liikkuvat siivet antavat tutkaheijastumia ja siten virheellisiä signnaaleja, joten puolustusvoimat vastustavat tuulivoimaloiden pystyttämistä itärajan tuntumaan.

### Summa I:n purkaminen ja Summa II:n myynti

Winwindin tuulivoimalaitokset olivat vuonna 2023 vasta 13 vuoden ikäisiä. Tuulivoimalaitoksille povataan 20 vuoden ikää, mutta Winwindin konkurssi vuonna 2013 aiheutti sekä varaosapulaa että voimaloiden korjaamisen ja huoltamisen kalleutta. Kun valtion tuki eli tariffi päättyi vuonna 2022, ei sähkön tuottaminen enää Winwindin laitoksilla kannattanut. Yhtiö päätti elokuussa 2023 purkaa voimalat *Summa 1*, *2* ja *4*, jolloin tuulivoimapuistoon jäi kaksi kolmen megawatin voimalaa. Nämä Haminan Energia myi syyskuussa 2023 ranskalaiselle sijoitusyhtiölle Ardianille.

Katso myös
----------

* Luettelo Suomen tuulivoimaloista
* Luettelo Suomen lakkautetuista tuulivoimaloista

Lähteet
-------

1. 1 2 3  Koskinen, Heikki: Haminan Energia myy kaksi tuulivoimalaa ranskalaiselle sijoitusyhtiölle *yle.fi*.  12.9.2023. Helsinki:  YLE. Viitattu 12.1.2024.
2. 1 2 3  Summan tuulivoimapuisto (II) (sijainti maastokartalla) *Karttapaikka*. Helsinki:  Maanmittauslaitos. Viitattu 10.1.2024.
3. 1 2 3 4  EnerconE101/3000 *www.thewindpower.net*.  17.7.2023. Ranska:  The Wind Power. Viitattu 10.1.2024. (englanniksi)
4. 1 2 3 4 5 6  Koirakari *www.thewindpower.net*.  4.9.2023. Ranska:  The Wind Power. Viitattu 10.1.2024. (englanniksi)
5. 1 2 3 4 5 6  Hailikari *www.thewindpower.net*.  4.9.2023. Ranska:  The Wind Power. Viitattu 10.1.2024. (englanniksi)
6. 1 2 3  Moksu, Mika: "Siivellä mittaa 50 metriä ja painoa 17 tonnia" – tällainen on viimeinen tuulivoimala Kaakkois-Suomessa *yle.fi*.  24.8.2015. Helsinki:  YLE. Viitattu 11.1.2024.
7. 1 2 3  Haminan Energia Oy *www.thewindpower.net*.  45256. Ranska:  The Wind Power. Viitattu 11.1.2024. (englanniksi)
8. ↑  Winwindin saaminen Haminaan vaati miljoonia *yle.fi*.  3.2.2009. Helsinki:  YLE. Viitattu 11.1.2024.
9. ↑  Mäntymaa, Jaakko: Haminan Energia jättää Winwindin *yle.fi*.  14.5.2013. Helsinki:  YLE. Viitattu 11.1.2024.
10. 1 2 3  Roslund, Janne: Tuulivoimalaitosprojektin vaiheet (PDF) (s. 13, 29–31, opinnäytetyö, Kone- ja tuotantotekniikan koulutusohjelma / energia- ja ympäristötekniikka) *theseus.fi*.  2011. Kotka:  Kymenlaakson ammattikorkeakoulu. Viitattu 11.1.2024.
11. 1 2  Haminan tuulivoimalasta huomautuksia *yle.fi*.  3.12.2009. Helsinki:  YLE. Viitattu 11.1.2024.
12. 1 2  Tuulivoimapuisto nousee Haminaan *yle.fi*.  5.5.2010. Helsinki:  YLE. Viitattu 11.1.2024.
13. ↑  Summan tuulivoimapuisto (I) (sijainti maastokartalla) *Karttapaikka*. Helsinki:  Maanmittauslaitos. Viitattu 10.1.2024.
14. ↑  Winwind WWD-3-90 *www.thewindpower.net*.  7.5.2018. Ranska:  The Wind Power. Viitattu 10.1.2024. (englanniksi)
15. 1 2  Summa *www.thewindpower.net*. Ranska:  The Wind Power. Viitattu 10.1.2024. (englanniksi)
16. 1 2  Holttinen, Hannele: Tuulivoiman tuotantotilastot (PDF) *vuosiraportti 2010*.  2011. Helsinki:  Valtion tieteellinen tutkimuskeskus. Viitattu 11.1.2024.
17. 1 2  Haminassa jauhetaan tuulivoimaa *yle.fi*.  26.8.2010. Helsinki:  YLE. Viitattu 11.1.2024.
18. ↑  Kiista pysäytti Winwindin turbiinit Haminassa *yle.fi*.  2.11.2010. Helsinki:  YLE. Viitattu 11.1.2024.
19. ↑  Summan tuulivoimalat nimettiin haminalaisjulkkisten mukaan *yle.fi*.  6.9.2010. Helsinki:  YLE. Viitattu 11.1.2024.
20. ↑  Vuorela, Arvo: Moventas huoltaa tuuliturbiineja Haminassa ja Virossa *yle.fi*.  10.2.2014. Helsinki:  YLE. Viitattu 11.1.2024.
21. ↑  Jokiniemi, Emmakaisa: Haminan Energia pysäytti tuulivoimalansa viimeöisen tulipalon vuoksi – alueella liikkumiskielto *yle.fi*.  6.1.2017. Helsinki:  YLE. Viitattu 11.1.2024.
22. ↑  Kaipiainen, Minna: Sata metriä korkea tuulivoimala räjäytettiin maan tasalle – katso video *yle.fi*.  6.1.2017. Helsinki:  YLE. Viitattu 11.1.2024.
23. ↑  Kaipiainen, Minna: Kansa vaeltaa katsomaan palanutta tuulivoimalaa – 15 tonnia painava siipi putosi korkeuksista maahan *yle.fi*.  12.1.2017. Helsinki:  YLE. Viitattu 11.1.2024.
24. ↑  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 11.1.2024.
25. ↑  Laitinen, Silja: Kyteekö Suomessa tuulivoimapommi? *iltalehti.fi*.  6.8.2023. Helsinki:  Iltalehti. Viitattu 12.1.2024.
26. ↑  Grekula, Vesa: Haminassa puretaan kolme tuulivoimalaa – sää voi vaikuttaa purkamisaikatauluun *yle.fi*.  4.8.2023. Helsinki:  YLE. Viitattu 12.1.2024.
27. ↑  Kaarto, Antti: Haminan Energia myi viimeiset kaksi tuulivoimalaansa – "Nyt oli oikea hetki" *kymensanomat.fi*.  11.9.2023. Kotka:  Kymen Sanomat. Viitattu 12.1.2024.